จุฬารัตน์ฯโรดโชว์นอกสิงคโปร์-ฮ่องกงจ้องซื้อ
จุฬารัตน์เนื้อหอม กองทุนสิงคโปร์ฮ่องกง สนใจเชิญไปพบ เหตุ พี/อี ต่ำสุดในกลุ่มโรงพยาบาล
11 มิ.ย. 2556

จุฬารัตน์เนื้อหอม กองทุนสิงคโปร์ฮ่องกง สนใจเชิญไปพบ เหตุ พี/อี ต่ำสุดในกลุ่มโรงพยาบาล
นพ.กำพล พลัสสินทร์ กรรมการผู้จัดการ บริษัท โรงพยาบาลจุฬารัตน์ (CHG) ซึ่งหุ้นเพิ่งเข้ามาซื้อขายในตลาดหลักทรัพย์แห่งประเทศไทย เมื่อวันที่ 16 พ.ค. 2556 ที่ผ่านมา เปิดเผยว่า ระหว่างวันที่ 16-18 มิ.ย.นี้ บริษัทเตรียมเดินทางไปพบและให้ข้อมูลกับนักลงทุนต่างชาติในประเทศสิงคโปร์และฮ่องกง 
นักลงทุนเหล่านี้ให้ความสนใจกับหุ้นของ CHG เพราะอยู่ในกลุ่มโรงพยาบาล ซึ่งประเทศไทยมีความโดดเด่นทางด้านนี้ และเห็นว่าอัตราราคาเทียบกับกำไรสุทธิต่อหุ้น (พี/อี) ยังอยู่ในระดับต่ำมาก เมื่อเทียบกับบริษัทอื่นในกลุ่มโรงพยาบาลด้วยกันเอง จึงติดต่อมายังบริษัทหลักทรัพย์ ธนชาต ซึ่งเป็นที่ปรึกษาทางการเงินของบริษัทเพื่อให้เชิญ CHG ไปโรดโชว์ดังกล่าว 
อย่างไรก็ตาม หากนักลงทุนต่างชาติให้ความสนใจลงทุนแต่ทาง CHG ไม่มีหุ้นล็อตใหญ่ขายให้ คงต้องไปซื้อผ่านกระดานหุ้นปกติ ซึ่งหากมีการซื้อหุ้นก็น่าจะทำให้ราคาหุ้นของ CHG ปรับตัวสูงขึ้น 
ทั้งนี้ บริษัทมีแผนจะลงทุนก่อสร้างโรงพยาบาลแถบกบินทร์บุรีอีก 1 แห่ง มูลค่าลงทุน 300 ล้านบาท จำนวน 100 เตียง โดยจะใช้เงินที่ได้จากการขายหุ้นให้กับประชาชนครั้งแรก (ไอพีโอ) ซึ่งทำเลดีมาก เพราะรองรับกับนิคมอุตสาหกรรมที่อยู่บริเวณใกล้เคียง ไม่ว่าจะเป็นนิคมอุตสาหกรรมโรจนะ โรงงานของเครือสหพัฒน์ในการผลิตมาม่า เป็นต้น 
แผนการลงทุนดังกล่าวนอกเหนือไปจากแผนการขยายเตียงของโรงพยาบาลจุฬารัตน์ 3 โรงพยาบาลจุฬารัตน์ 9 และโรงพยาบาลจุฬารัตน์ 11 ซึ่งปัจจุบันบริษัทมีโรงพยาบาล 5 แห่ง และคลินิก 5 แห่ง มีจำนวนเตียงผู้ป่วยรวม 386 เตียง และมีแพทย์ประมาณ 348 คน
สำหรับแผนธุรกิจในปีนี้ยังคงเป้าหมายการเติบโตของรายได้โตไม่ต่ำกว่า 20% โดยในไตรมาสแรกนี้บริษัทมี รายได้ 504 ล้านบาท เพิ่มขึ้น 22% ขณะที่สัดส่วนรายได้ของบริษัท 55% มาจากผู้ป่วยทั่วไป และอีก 45% มาจากผู้ป่วยโครงการสวัสดิการด้านสุขภาพของรัฐ และคาดว่าในอนาคตสัดส่วนรายได้จะอยู่ที่ 60% และ 40% ตามลำดับ